Ítalir áforma að skylda alla sem koma frá ríkjum Evrópusambandsins í fimm daga sóttkví við komuna til landsins. Þeir byrjuðu í morgun að nota á ný bóluefni frá AstraZeneca eftir nokkurt hlé.
Heilbrigðisyfirvöld á Ítalíu byrjuðu á ný í morgun að nota bóluefni frá AstraZeneca eftir nokkurt hlé. Áformað er að skylda alla sem koma til landsins í sóttkví.
Hafin er á ný umfangsmikil bólusetning á Ítalíu með bóluefni frá AstraZeneca og voru Mario Draghi, forsætisráðherra Ítalíu, og eiginkona hans, Maria Serenella Cappello, meðal þeirra fyrstu sem fengu fyrri skammtinn í morgun. Ítalir eins og margir aðrir gerðu hlé á notkun bóluefnisins fyrr í þessum mánuði vegna frétta um nokkur tilfelli blóðtappa eftir bólusetningu með því. Ítalía varð strax illa úti í fyrstu bylgju kórónuveirufaraldursins og glímir nú við þriðju bylgjuna. Yfir 108.000 hafa látist úr COVID-19 á Ítalíu. Ríflega þrjár milljónir manna hafa lokið þar bólusetningu, það er að segja fengið tvo skammta bóluefnis, en 3,6 milljónir til viðbótar hafa fengið fyrri skammtinn. Fréttastofan AFP hafði eftir heimildarmanni innan ítalska heilbrigðisráðuneytisins í morgun að áformað væri að skylda alla þá sem kæmu til landsins frá öðrum ríkjum Evrópusambandsins að fara í fimm daga sóttkví við komuna þangað og síðan í skimun, en einungis þeir fengju að koma sem greinst hefðu áður neikvæðir í heimalandi sínu og væru með staðfestingu meðferðis. Heimildarmaður AFP sagði að Roberto Speranza heilbrigðisráðherra myndi leggja blessun sína yfir áformin í dag, en sagði ekki ljóst hvenær nýjar reglur tækju gildi eða hversu lengi þær giltu.
Ítalir áforma að skylda alla sem koma frá ríkjum Evrópusambandsins í fimm daga sóttkví við komuna til landsins. Þeir byrjuðu í morgun að nota á ný bóluefni frá AstraZeneca eftir nokkurt hlé.